Predkladacia správa

V dňoch 17.-18.6.2004 sa v Bruseli uskutoční summit Európskej únie. 

Prvá časť rokovaní dňa 17.6. je podľa programu rozdelená do nasledovných častí:
1. Obsadzovanie postov
2. Oblasť slobody, bezpečnosti a spravodlivosti
3. Terorizmus
4. Rozširovanie
5. Finančná perspektíva
6. Ekonomické otázky a zamestnanosť
7. Vonkajšie vzťahy/SZBP/EBOP

Obsadzovanie postov
	Očakáva sa, že Európska rada nominuje osobu na post predsedu Európskej komisie a určí osoby na post generálneho tajomníka Rady/ vysokého predstaviteľa pre SZBP a na post zástupcu generálneho tajomníka Rady.   

Oblasť slobody, bezpečnosti a spravodlivosti
	Európska rada bude iniciovať proces ďalšieho rozvoja politík v oblasti spravodlivosti a vnútra nadväzujúc na doterajšie výsledky programu z Tampere.

Terorizmus
	Európska rada posúdi stav implementácie Deklarácie o boji proti terorizmu z 25. marca 2004. Európska rada podľa očakávania taktiež posúdi návrhy vysokého predstaviteľa pre SZBP na integráciu spravodajských kapacít v rámci sekretariátu Rady vo všetkých aspektoch teroristických hrozieb.  

Rozširovanie
	Očakáva sa, že Európska rada posúdi stav prístupových rokovaní s Rumunskom a Bulharskom. V prípade Turecka posúdi pokrok v jeho reformnom úsilí pred rozhodnutím decembrovej Európskej rady. Očakáva sa, že Európska rada, na základe odporúčania Európskej komisie, príjme rozhodnutie o otvorení prístupových rokovaní s Chorvátskom.

Finančná perspektíva
Očakáva sa, že Európska rada, majúc k dispozícii analytickú správu predsedníctva, naznačí postup pri riešení tejto agendy.

Ekonomické otázky a zamestnanosť
	Európska rada potvrdí Smernicu o zamestnanosti na r. 2004 a odporúčania členským štátom tak, ako bolo dohodnuté Radou pre zamestnanosť, sociálnu politiku, zdravotníctvo a ochranu spotrebiteľa (EPSCO) 1. a 2. júna. Európska rada by mala taktiež zaznamenať dosiahnutý pokrok v rozhodujúcich politikách relevantných pre implementáciu lisabonskej stratégie. 

Vonkajšie vzťahy/SZBP/EBOP
	Očakáva sa, že Európska rada sa bude zaoberať správou predsedníctva o implementácii štyroch oblastí, v ktorých bolo dohodnuté vypracovanie akčných plánov v rámci európskej bezpečnostnej stratégie. Európska rada by ďalej mala potvrdiť pravidelnú správu predsedníctva o pokroku v SEBOP, vrátane pracovného programu nasledujúceho predsedníctva. Európska rada by mala schváliť európsku susedskú stratégiu na základe správy Komisie. Európska rada by sa mala zaoberať konečnou správou predsedníctva, sekretariátu Rady a Komisie o strategickom partnerstve EÚ so Stredomorím a Blízkym východom. Európska rada posúdi strednodobú stratégiu vzťahov EÚ s Irakom, ktorá bude prezentovaná vysokým predstaviteľom pre SZBP a Komisiou. Európska rada sa bude zaoberať výročnou správou predsedníctva o implementácii programu EÚ na prevenciu násilných konfliktov. V prípade potreby sa Európska rada môže zaoberať ďalšími otázkami z oblasti vonkajších vzťahov. 

	Druhá, v prípade potreby aj tretia časť rokovaní počas 18.6. bude venovaná medzivládnej konferencie.
    
Pred summitom sa v dňoch 14. a 15.6.2004 uskutoční zasadnutie Rady pre všeobecné záležitosti a vonkajšie vzťahy, na ktorom dôjde k finalizácii agendy a návrhov dokumentov summitu.